Title: ประกาศคณะกรรมการควบคุมการขนส่งทางบก ประจำจังหวัดนนทบุรี ฉบับที่ 64 (พ.ศ. 2550) เรื่อง กำหนดเส้นทางสำหรับการขนส่งประจำทางด้วยรถโดยสาร

ประกาศคณะกรรมการควบคุมการขนส่งทางบก

ประกาศคณะกรรมการควบคุมการขนส่งทางบก
ประจำจังหวัดนนทบุรี
ฉบับที่
๖๔ (พ.ศ. ๒๕๕๐)
เรื่อง
กำหนดเส้นทางสำหรับการขนส่งประจำทางด้วยรถโดยสาร[๑]

ด้วย คณะกรรมการควบคุมการขนส่งทางบกประจำจังหวัดนนทบุรีได้พิจารณาเห็นสมควรกำหนดเส้นทางสำหรับการขนส่งประจำทางด้วยรถโดยสารขึ้น
เพื่อเป็นการอำนวยความสะดวกให้แก่ประชาชนต่อไป

ฉะนั้น อาศัยอำนาจตามความในมาตรา ๒๐ (๑) แห่งพระราชบัญญัติการขนส่งทางบก
พ.ศ. ๒๕๒๒ ประกอบกับมติคณะกรรมการควบคุมการขนส่งทางบกประจำจังหวัดนนทบุรี ในการประชุมครั้งที่
๒/๒๕๔๙ เมื่อวันที่ ๒๑ กันยายน ๒๕๔๙ และได้รับอนุมัติจากคณะกรรมการควบคุมการขนส่งทางบกกลาง
ในการประชุมครั้งที่ ๑/๒๕๕๐ เมื่อวันที่ ๙ มกราคม ๒๕๕๐ จึงให้กำหนดเส้นทางสำหรับการขนส่งประจำทางด้วยรถโดยสาร
หมวด ๔ จังหวัดนนทบุรี สายที่ ๖๐๕๓ บางใหญ่ - วัดเต็มรักสามัคคี โดยให้ใช้รายละเอียดเส้นทางดังนี้
คือ

สายที่
๖๐๕๓ บางใหญ่ - วัดเต็มรักสามัคคี
เริ่มต้นจากสถานที่จอดรถโดยสารประจำทางอำเภอบางใหญ่
ไปตามถนนกาญจนาภิเษกแยกไปตามทางหลวงชนบทหมายเลข นบ. ๒๐๓๑ ผ่านสถานีอนามัยเสาธงหิน หมู่บ้านชิชากร
หมู่บ้านอริสรา ๔ หมู่บ้านพฤกษา ๑๘ สถานีอนามัยหนองกางเขน องค์การบริหารตำบลบางแม่นางแยกซ้ายไปตามทางหลวงชนบทหมายเลข
นบ. ๓๐๐๙ แยกขวาไปตามทางหลวงชนบท ผ่านบ้านหนองกางเขน หมู่บ้านปีกไม้ หมู่บ้านดงไม้งาม
แยกขวาไปตามทางหลวงชนบทหมายเลข นบ. ๓๐๘๖ แยกซ้ายไปตามทางหลวงชนบทหมายเลข นบ. ๓๐๘๗ ผ่านหมู่บ้านพฤกษา
๑๔ แยกซ้ายไปตามถนนบางไผ่ - หนองเพรางาย ผ่านหมู่บ้านพฤกษา ๓ แยกซ้ายไปตามทางหลวงชนบทหมายเลข
นบ. ๔๐๒๑ ผ่านโรงเรียนเต็มรัก สถานีอนามัยเต็มรัก ไปสุดเส้นทาง ณ สถานที่จอดรถโดยสารประจำทางวัดเต็มรักสามัคคี

ประกาศ
ณ วันที่ ๑๙ กุมภาพันธ์ พ.ศ. ๒๕๕๐
เชิดวิทย์
ฤทธิประศาสน์
ผู้ว่าราชการจังหวัดนนทบุรี
ประธานกรรมการควบคุมการขนส่งทางบก
ประจำจังหวัดนนทบุรี

วัชศักดิ์/ผู้จัดทำ
๒
พฤษภาคม ๒๕๕๐

[๑]
ราชกิจจานุเบกษา เล่ม ๑๒๔/ตอนที่ ๓๖ ง/หน้า ๑๙๑/๒๖ เมษายน ๒๕๕๐